L 52/38
RO
Jurnalul Oficial al Uniunii Europene
20.2.2023
ANEXA XIII
Gripa aviară înalt patogenă (HPAI) PARTEA 1 CONDIȚII SPECIFICE PENTRU PUNEREA ÎN APLICARE A VACCINĂRII PROFILACTICE DE URGENȚĂ PENTRU PREVENIREA ȘI CONTROLUL HPAI
1.
Dimensiunea zonei de vaccinare: Nu există condiții specifice.
2.
Dimensiunea zonei de peri-vaccinare: Nu există condiții specifice.
3.
Tipul de vaccin care urmează să fie utilizat: vaccinuri care nu conțin virus viu al gripei aviare (nu se utilizează vaccinuri care conțin virus viu al gripei aviare, indiferent dacă este atenuat sau nu).
4.
Acoperire minimă: Nu există condiții specifice.
5.
Animale/specii vizate: păsări de curte sau păsări captive deținute în unitățile incluse în planul oficial de vaccinare.
PARTEA 2 CONDIȚII SPECIFICE PENTRU SUPRAVEGHEREA DE LABORATOR CONSOLIDATĂ CARE URMEAZĂ SĂ FIE PUSĂ ÎN APLICARE ÎN ZONELE DE VACCINARE ȘI PERI-VACCINARE ÎN TIMPUL VACCINĂRII PROFILACTICE DE URGENȚĂ PENTRU PREVENIREA ȘI CONTROLUL HPAI
Supravegherea de laborator prin colectarea unor eșantioane în vederea testării virusologice se pune în aplicare o dată la două săptămâni în unitățile în care s-a efectuat vaccinarea profilactică de urgență pentru a depista apariția infecției cu virusul HPAI sălbatic.
Supravegherea trebuie să permită detectarea unei prevalențe a infecției cu virusul HPAI în unitatea vaccinată de cel mult 5 % cu un nivel de încredere de 95 %.
PARTEA 3 ANIMALE ȘI PRODUSE CARE FAC OBIECTUL INTERDICȚIEI DE CIRCULAȚIE ȘI CONDIȚIILE DE ACORDARE A UNEI DEROGĂRI ÎN CONFORMITATE CU ARTICOLUL 13 ÎNTR-O ZONĂ DE VACCINARE ÎN CARE SE EFECTUEAZĂ VACCINAREA PROFILACTICĂ DE URGENȚĂ PENTRU PREVENIREA ȘI CONTROLUL HPAI
1.
Animale și produse care fac obiectul interdicției de circulație: păsări de curte sau păsări captive vaccinate și produsele provenite de la acestea în interiorul și în afara zonei de vaccinare.
2.
Material germinativ care face obiectul interdicțiilor de colectare: nu se aplică.
3.
Condițiile de acordare a unei derogări în conformitate cu articolul 13 alineatul (2) litera (b) punctul (ii), articolul 13 alineatul (3) litera (b) și articolul 13 alineatul (4) litera (b).
Circulația păsărilor de curte sau a păsărilor captive vaccinate și a produselor provenite de la acestea în interiorul și în afara zonei de vaccinare poate fi autorizată numai în cazurile vizate de aceleași condiții generale și specifice ca și cele prevăzute la articolele 28, 29 și 30, la articolul 31 alineatul (1) și la articolele 33, 34 și 37 din Regulamentul delegat (UE) 2020/687.
După încheierea perioadei de recuperare, măsurile prevăzute la punctele 2-4 din partea 5 rămân în vigoare în unitățile care dețin animale vaccinate, atât timp cât ele dețin animale vaccinate.